Jeremiah Goldswain is gebore in Buckinghamshire, Engeland, in 1802. In die vroeë negentiende eeu gaan Engeland se jongmense gebuk onder werkloosheid. Honderde besluit om Brittanje te verlaat met die hoop dat hulle oorsee werk sal kry. Toe die Britse regering ‘n plan aankondig om te help met emigrasie, was die reaksie van jong mans soos Goldswain oorweldigend. Ten spyte van die feit dat sy ouers hom daarteen waarsku, vertrek die sewentienjarige seun aan boord van die Zoroaster na die Kaap van Goeie Hoop. Hulle land op 30 April 1820 in Simonstad.
‘n Vroeë skets van Grahamstad
Goldswain is deel van ‘n 28-man geselskap onder leiding van William Wait. Hulle land by Algoabaai waarna hulle reis na ‘n plek genaamd Raven Hill op die walle van die Boesmansrivier. Hier bou hulle ‘n huis vir Mnr. En Mev. Wait en help met die vestiging van landerye en boorde. In 1821 kry Goldswain werk as ‘n houtsaer, dieselfde beroep wat hy in Engeland beoefen het. Hy trou in 1822 met Eliza Debnam, wat in 1820 saam met haar ouers in die Kaap geland het.
Setlaarswoning in Albany
In die daaropvolgende jare boer Goldswain, maar is ook aktief betrokke in die Grensoorloë as ‘n drywer van ‘n transportwa vir die koloniste se weermag. Sy gesin word daagliks bedreig deur die gevare van die oorloë. Hy sterf in 1871 in Grahamstad. Sy nalatenskap is ‘n betroubare bron van inligting oor die daaglikse lewe, asook die struweling tussen wit en swart inwoners, van ‘n Britse setlaar in Albany tydens die vroeë jare van Europese nedersettings aan die grense van die kolonie.
Xhosa man werp ‘n spies
Ten spyte van die feit dat Goldswain min formele opvoeding gehad het, het hy veertig jaar se ervaringe vasgevang in ‘n bykans nuwe weergawe van Engels. Sy aanloklike dog eenvoudige joernale, wat foneties geskryf is volgens sy Midlands dialek en aksent, het die belangstelling van taalkundiges sowel as geskiedkundiges aangewakker.
Goldswain se Handskrif
Danie De Villiers2020-07-10T14:34:23+00:00October 20th, 1946|
VOC en Bataafse Republiek tydperk tot 1806
Eerste Britse besetting 1795-1803